b"\n_START_ARTICLE_\nCartagena F\xc3\xbatbol Club\n_START_SECTION_\nPrecedents (1903-1919)\n_START_PARAGRAPH_\nEl futbol a Cartagena sorgeix a comen\xc3\xa7aments del segle XX amb el Cartagena Football (1903) i la Sociedad Kugly (1904). El primer club organitzat nasqu\xc3\xa9 el 1906 quan es fund\xc3\xa0 el Sport Club Cartagena i el 1907 neix el Sport Club Carthago, a part d'altres petits equips de barri. Ambd\xc3\xb3s clubs es fusionaren el 1913 formant l'Athletic Club Cartagena i des del 1915 Sporting Club Carthago, el qual desapareix el 1919 i d\xc3\xb3na pas a la fundaci\xc3\xb3 del Cartagena F\xc3\xbatbol Club.\n_START_SECTION_\nEls inicis (1919-1936)\n_START_PARAGRAPH_\nEl Cartagena F\xc3\xbatbol Club es va fundar el 1919 i amb els anys va esdevenir el primer club de la ciutat. Inicialment vesteix samarreta blanca i pantalons negres, adoptant despr\xc3\xa9s els colors actuals. L'equip jug\xc3\xa0 els seus partits al camp Alfons XIII fins al 1925, quan es va construir el Stadium Cartagenero (popularment anomenat El Almarjal) que va ser el seu terreny de joc fins a la construcci\xc3\xb3 de l'Estadi Cartagonova l'any 1988._NEWLINE_A la temporada 1928-29 form\xc3\xa0 part de la primera edici\xc3\xb3 de la Segona divisi\xc3\xb3, descendint aquella mateixa temporada a Tercera. Entre 1929 i 1934 juga a Tercera divisi\xc3\xb3 amb dues fases d'ascens fallides: el 1930 perd\xc3\xa9 davant el Club Esportiu Castell\xc3\xb3, i el 1933 contra el CE Sabadell._NEWLINE_L'any 1934 baixa a categoria regional i l'any 1936 aconsegueix recuperar la categoria, per\xc3\xb2 l'esclat de la Guerra Civil Espanyola, va ajornar l'ascens a Segona divisi\xc3\xb3 fins a la temporada 1939-40.\n_START_SECTION_\nLa posguerra i desaparici\xc3\xb3? (1939-1952)\n_START_PARAGRAPH_\nEl Club es mantindria tres temporades a Segona divisi\xc3\xb3 (1939-40, 1940-41 i 1941-42) i baixaria directament de a categoria regional al no existir en aquells moments la Tercera divisi\xc3\xb3. Amb la restauraci\xc3\xb3 de la Tercera divisi\xc3\xb3 la temporada 1943-44, el Club ascend\xc3\xad aquella mateixa temporada i s'hi mantingu\xc3\xa9 sis temporades fins a assolir el 1949 un nou ascens a Segona divisi\xc3\xb3._NEWLINE_Despr\xc3\xa9s de tres temporades seguides a Segona divisi\xc3\xb3 (1949-50, 1950-51 i 1951-52), el Club descend\xc3\xad directament a Regional i va deixar de competir l'any 1952._NEWLINE_Segons uns, el Cartagena FC desaparegu\xc3\xa9 i les restes del club s'organitzaren dins la Uni\xc3\xb3n Deportiva Cartagenera, club fundat el 1940, establint aquest any com a origen del club actual. Segons altres, el Club no va desapar\xc3\xa8ixer sin\xc3\xb3 que va romandre hivernat uns anys fins a satisfer els deutes acumulats i recuperar la seva denominaci\xc3\xb3, mantenint la data fundacional de 1919.\n_START_SECTION_\nRefundaci\xc3\xb3? i crisi (1952-1976)\n_START_PARAGRAPH_\nLa Uni\xc3\xb3n Deportiva Cartagenera ascend\xc3\xad a Tercera divisi\xc3\xb3 en la seva primera temporada (1952-53) i es va mantenir vuit temporades a la categoria fins a assolir l'ascens la temporada 1960-61. Aquesta mateixa temporada el Club canvi\xc3\xa0 el seu nom pel de Club Deportivo Cartagena._NEWLINE_A Segona divisi\xc3\xb3 el Club Deportivo Cartagena hi romandria dues temporades (1961-62 i 1962-63), despr\xc3\xa9s de les quals torn\xc3\xa0 a Tercera divisi\xc3\xb3. Fracassades les temptatives d'ascens durant dotze anys, el Club pat\xc3\xad una crisi que el duria a baixar a Regional on hi jugaria les temporades 1975-76 i 1976-77. L'any 1974 va recuperar el nom hist\xc3\xb2ric de Cartagena F\xc3\xbatbol Club.\n_START_SECTION_\nAuge i \xc3\xa8poca daurada (1976-1988)\n_START_PARAGRAPH_\nA partir de la temporada 1976-77 el Cartagena Futbol Club va iniciar una escalada que el portaria a ascendir a Tercera divisi\xc3\xb3 (1977), a Segona divisi\xc3\xb3 B (1980) i Segona divisi\xc3\xb3 A (1982), passant en cinc de Regional al futbol profesional. El Club va viure una \xc3\xa8poca daurada, mantenint-se sis temporades consecutives a la Segona divisi\xc3\xb3 A fins a descendir l'any 1988.\n_START_SECTION_\nL'enfonsament (1988-1996)\n_START_PARAGRAPH_\nDespr\xc3\xa9s del descens, el Club entr\xc3\xa0 en una fase de declivi imparable. A Segona divisi\xc3\xb3 B el Club va jugar les lliguetes d'ascens de 1991 i 1992, per\xc3\xb2 se li va escapar l'ascens al darrer partit. A m\xc3\xa9s, va quedar-se fora de les mateixes per molt poc els anys 1993 i 1994. L'any 1995 aconsegueix no descendir a Tercera divisi\xc3\xb3 per poc, per\xc3\xb2 perd\xc3\xa9 la categor\xc3\xada pels deutes acumulats. A Tercera divisi\xc3\xb3, el Club fracassa novament a la lligueta d'ascens de la temporada 1995-96: la crisi \xc3\xa9s imparable, i als inicis de la temporada seg\xc3\xbcent l'equip abandona la competici\xc3\xb3 enmig d'una situaci\xc3\xb3 insostenible._NEWLINE_El Club no va arribar a desapar\xc3\xa8ixer del tot, ja que \xc3\xbanicament el primer equip es va retirar i continuaren amb vida tots els equips del futbol base. Simult\xc3\xa0niament, la fundaci\xc3\xb3 del Cartagonova FC (despr\xc3\xa9s F\xc3\xbatbol Club Cartagena) l'any 1995 i la seva consolidaci\xc3\xb3 com a primer equip de la ciutat varen relegar al Cartagena FC a un segon pla.\n_START_SECTION_\nLa reaparici\xc3\xb3 (2002-)\n_START_PARAGRAPH_\nDespr\xc3\xa9s de sis temporades d'absc\xc3\xa8ncia, el Cartagena FC va tornar a la competici\xc3\xb3 senior la temporada 2002-03. L'equip va jugar dues temporades a Primera Regional (2002-03, 2003-04) i puj\xc3\xa0 a Preferent on hi jug\xc3\xa0 cinc m\xc3\xa9s (2004-05 a 2008-09) fins a assolir l'ascens a Tercera divisi\xc3\xb3. Hi roman tres temporades (2009-10, 2010-11 i 2011-12) amb resultats molt precaris, fins a veure's abocat al descens. Juga a Preferent la temporada 2012-13 i recupera la Tercera divisi\xc3\xb3 aquell mateix any.\n_START_SECTION_\nEscut\n_START_PARAGRAPH_\nEs divideix en tres seccions. La me\xc3\xaftat superior representa la bandera de la prov\xc3\xadncia mar\xc3\xadtima de Cartagena (creu blanca sobre fons vermell). Al centre, el nom del Club. I la me\xc3\xaftat inferior presenta els colors del club amb una antiga pilota al centre. L'escut est\xc3\xa0 coronat per les almenes d'or, igual que l'escut de la ciutat."